Leerling sterf ná weerlig hom trefFrancois Clarence. Foto: Facebook HTS Witbank het op sy Facebook-blad die aankondiging gemaak. “My hart breek om die nuus te gee dat Francois Clarence oorlede is. Ons gebede gaan uit na sy ouers, familie en vriende.” Die skool het vroeër die aand op Facebook geskryf dat hulle saamkom om vir sy herstel te bid. Die skool kon nie Woensdagoggend vir kommentaar bereik word nie. Witbank Nuus berig Clarence het Dinsdagmiddag ná skool na die hokkieveld gestap waar HTS Witbank se eerste span teen Potchefstroom sou speel, toe hy deur weerlig getref is. Hy is op die veld deur paramedici behandel voordat hy na ŉ nabygeleë hospitaal geneem is vir verdere behandeling. Gemeenskapslede het Dinsdagaand by die hospitaal bymekaargekom om vir Clarence se herstel te bid. Hy is egter later die aand oorlede. Clarence word oorleef deur sy ouers en broer. Leerlinge bid voor die hospitaal waar Clarence behandel is. Foto: Facebook